அலுவலங்களில் வேலை முடிந்து அனைவரும் வீட்டிற்குச் செல்ல ஆரம்பிக்கும் அன்றாட மாலைப் பொழுதில் அசோகமித்திரனின் 'இன்று நிம்மதியாகத் தூங்க வேண்டும்' சிறுகதை ஆரம்பிக்கிறது. சிக்னல் விழும்போது "... ஏதாவது ஒரு வரிசை வெறி பிடித்தது போலச் சீறி விரையும். " என்று எழுதியிருந்தால் வழக்கமான விவரிப்பாக இருந்திருக்கும். ஆனால் அதற்கு "பிரமாண்டமான பஸ்களிலிருந்து சாத்வீகமாகத் தோற்றமளிக்கும் சைக்கிள்கள்வரை அவற்றுக்குச் சாத்தியமான ஆவேசத்தைக் காட்டி ஓடின. " என்ற பின்னிணைப்புப் போன்ற வரியை கோர்க்கும்போது - உண்மையில் அனைத்து வாகனங்களும் ஒரே வேகத்தில் செல்வதில்லை எனபதை "...அவற்றுக்குச் சாத்தியமான ஆவேசத்தைக் காட்டி ஓடின." என்று வாகனங்களில் குடிகொள்ளும் வெறி வெளிப்படுவதில் உள்ள வேறுபாட்டை - அந்த விவரிப்பு நுட்பம் கொள்கிறது . இத்தகைய சிக்கனமான சித்தரிப்புக்கள் பரபரப்பான அந்தியை உயிர் கொள்ளச் செய்கின்றன.